ইরফান এইচ সায়েম : পহেলা সেপ্টেম্বর থেকে জাতীয় পরিচয়পত্র নবায়ন ও সংশোধন করতে নির্ধারিত ফি গুণতে হবে নাগরিকদের। সর্বনিম্ন ১০০ টাকা থেকে সর্বোচ্চ ১০০০ টাকা ফি দিয়ে পরিচয়পত্র নবায়ন ও সংশোধন করা যাবে। সোনালী ব্যাংকের যেকোনো শাখায় এই ফি জমা দেওয়া যাবে। জাতীয় পরিচয় নিবন্ধন অনুবিভাগের মহাপরিচালক ব্রিগেডিয়ার জেনারেল সুলতানুজ্জামান মো. সালেহ গণমাধ্যমকে এ তথ্য নিশ্চিত করে বলেন, ‘জাতীয় পরিচয়পত্র সংশোধন ও নবায়নের জন্য ১ সেপ্টেম্বর থেকে নাগরিকদের নির্ধারিত ফি জমা দিতে হবে। এটি কার্যকর করতে ইতোমধ্যে গেজেট প্রকাশ করা হয়েছে।’ নির্বাচন কমিশন (ইসি) সূত্রে জানা গেছে, পরিচয়পত্র নষ্ট বা হারিয়ে ফেললে নতুন পরিচয়পত্র সংগ্রহের ক্ষেত্রে ইসির জাতীয় পরিচয় নিবন্ধন অনুবিভাগ বরাবর আবেদন করতে হয়। তবে ফি ইসি সচিব বরাবর পে অর্ডার বা অনলাইন ব্যাংকিংয়ের মাধ্যমে জমা দিতে হবে। জাতীয় পরিচয়পত্র নবায়নে সাধারণ ১শ টাকা ও জরুরি ভিত্তিতে ১৫০ টাকা ফি দিতে হবে। নষ্ট ও হারিয়ে গেলে নতুন পরিচয়পত্র সংগ্রহ করার ক্ষেত্রে সাধারণ সময়ে প্রথমবার ২শ টাকা, জরুরি ভিত্তিতে ৩শ টাকা। এ ছাড়া দ্বিতীয়বার সাধারণ সময়ে ৩শ টাকা, জরুরি সময়ে গুনতে হবে ৫শ টাকা এবং পরবর্তী যে কোনো সাধারণ সময়ে ৫শ টাকা ও জরুরি ভিত্তিতে ১ হাজার টাকা ফি জমা দিতে হবে। এ ছাড়া পরিচয়পত্র সংশোধনের প্রথমবার ফি ২শ, দ্বিতীয়বার ৩শ ও পরবর্তী প্রতিবার ৪শ টাকা গুনতে হবে। অন্যদিকে পরিচয়পত্রের তথ্য সংশোধনে প্রথমবার ১০০, দ্বিতীয়বার ২০০ ও পরের যে কোনোবার ৩০০ টাকা করে দিতে হবে। বেসরকারি সংস্থা ও কর্তৃপক্ষকে নিবন্ধন তথ্য যাচাইয়ে এককালীন ৫ লাখ টাকা ও প্রতিবছর এক লাখ টাকায় এ সেবা নবায়ন করতে হবে।